Bandarískir geimfarar voru við æfingar hér á landi á sjöunda áratugnum vegna undirbúnings fyrir tunglferðir , en Ísland þótti góður staður til æfinganna vegna fjölbreyttrar jarðfræði þess . Ungur Húsvíkingur , Örlygur Hnefill Örlygsson , hefur sett upp sýningu um þessar æfingar og segir að uppi séu hugmyndir um að tengja þær enn frekar ferðamennsku á Húsavík . „ Mér finnst þessi aðkoma Íslendinga að tunglferðum Bandaríkjamanna stórmerkileg , “ segir Örlygur Hnefill . „ Það , að við höfum átt þátt í henni , finnst mér ánægjulegt . Þeir voru hér 1965 og ´ 67 við æfingar og flestir þeirra sem fóru til tungslins komu hér og það var gaman að fá einn af þeim hingað um daginn , Bill Anders sem var í áhöfninni á Appollo 8. “ Flug Appollo 8 var , að sögn Örlygs Hnefils , fyrsta flugið að tunglinu og í kringum það . „ Í rauninni fóru þeir tíu hringi um tunglið . Þangað hafði ekki verið farið áður og þetta var gert til að sjá að ferð þangað væri yfirhöfuð möguleg áður en Armstrong fór þangað og lenti . Hann kom hér og var hér við tökur á heimildarmynd sem við erum að vinna að og þar á að gera þessum æfingum skil , “ segir Örlygur Hnefill . Örlygur Hnefill segir þessi tengsl við geimfarana bjóða upp á nýja möguleika í móttöku ferðamanna til Húsavíkur . „ Þetta vekur athygli . Bandaríkjamenn sem koma hér eru mjög áhugasamir um þetta , þeir eru stoltir af þessu og finnst gaman að sjá þessar tengingar . Öflugt fyrirtæki hér á svæðinu sem heitir Fjallasýn hyggst næsta sumar gera út á þetta . Þeir eru að selja Bandaríkjamönnum þá hugmynd að fara á æfingaslóðir geimfaranna þeirra . “